EELNÕU

JÕELÄHTME VALLAVOLIKOGU

O T S U S

Jõelähtme 10. aprill 2025 nr

**Vallavara võõrandamise otsustamine**

Vastavalt Jõhvi notar Ülle Mesi 13.03.2025 välja antud pärimistunnistusele kuulub Jõelähtme vallale Ida-Viru maakonnas, Kohtla-Järve linnas, Järve linnaosas, Kalevi tn 22 asuval kinnistul (registriosa nr 2559307, katastriüksuse tunnus 32211:003:0011) korterelamus reaalosa eluruum nr 48 üldpinnaga 34,90 m2 korteriomand (edaspidi korteriomand), mis kuulub ühisomandisse pärandaja lahutatud abikaasaga. Kohtutäitur Natalja Malahhova poolt läbiviidud pärandvara inventuurist nähtub, et korteriomandi hinnanguline väärtus on 3000 eurot.

Jõelähtme valla omandis oleva vara (edaspidi vallavara) valitsemist, kasutamist ja käsutamist reguleerib Jõelähtme Vallavolikogu 12.09.2006 määrus nr 29 „Jõelähtme vallavara valitsemise kord“ (edaspidi kord). Korra § 27 lõikest 1 tulenevalt võib vallavara võõrandada, kui see ei ole vallale enam vajalik või kui selle omamine ei ole otstarbekas või kui vallal on vallavara võõrandamise kohustus. Korra § 28 lõike 1 punkti 1 alusel otsustab vallavara võõrandamise vallavolikogu, kui võõrandatakse kinnisasi. Korra § 29 lõige 1 näeb vallavara võõrandamise viisidena ette selle võõrandamise otsustuskorras tasu eest, tasuta või alandatud hinna eest, võõrandamise enampakkumise korras või võõrandamise eelläbirääkimistega pakkumise korras. Tulenevalt korra § 30 lõike 4 punktist 9 võib vallavara võõrandamine toimuda otsustuskorras, kui võõrandatava vara bilansiline maksumus ei ületa 32000 eurot ja vallavara võõrandamine on kaasomandi lõpetamise eesmärgil, kui kaasomandis oleva vara edaspidine kasutamine on ebaotstarbekas.

Korteri eluruum, mis koosneb ühest elamiseks ettenähtud ruumist, köögist ja sanitaarsõlmest on hinnangulise väärtusega 3000 eurot. Korterist kuulub Jõelähtme vallale pool, mille hinnanguliseks väärtuseks on kuni 1500 eurot. Korteriomandiks oleva 1-toalise korteri vallapoolne kasutusvajadus puudub tulenevalt ühisomandisse kuulumisest ja korteriomandi asukohast. Lisaks arvesse võttes Jõelähtme vallale kuuluva ühisomandi osa väärtust ning jooksvatest kommunaal- ja kõrvalkuludest tulenevate kulude tekkimist, ei ole majanduslikult otstarbekas eelpool nimetatud korteriomandi omamine. Kuivõrd korteriomand on ühisomandis, on vähetõenäoline Jõelähtme vallale kuuluva osa võõrandamine enampakkumise korras, seda enam et pärandaja lahutatud abikaasa soovib oma ühisomandisse kuuluva osa võõrandada. Eeltoodust tulenevalt ei ole otstarbekas korteriomandi osa võõrandamine enampakkumise korras vaid otsustuskorras tasu eest.

Eeltoodut arvestades on Jõelähtme Vallavolikogu seisukohal, et nimetatud korteriomandi omamine ei ole Jõelähtme vallale otstarbekas.

Jõelähtme Vallavolikogu on seisukohal, et vallavara võõrandamisel otsustuskorras tasu eest tuleb korteriomandi müügihinna määramisel arvesse võtta pärandvara nimekirjas nimetatud korteriomandi hinnanguline väärtus.

Lähtudes eeltoodud asjaoludest ning võttes aluseks Jõelähtme Vallavolikogu 12.09.2006 määruse nr 29 „Jõelähtme vallavara valitsemise kord“ § 28 lõike 1 punkti 1, § 29 lõike 1 punkti 1 ja § 30 lõike 4 punkti 9, Jõelähtme Vallavolikogu

**o t s u s t a b:**

1. Võõrandada otsustuskorras tasu eest Jõelähtme vallale Ida-Viru maakonnas, Kohtla-Järve linnas, Järve linnaosas aadressil Kalevi tn 22-48 kuuluv korteriomandi osa (349/21675 mõttelist osa registri numbriga 2559307 kinnisasjast ja eriomandi esemeks olev 34,90 m2 suuruse üldpinnaga eluruum nr 48).
2. Volitada vallavalitsust korraldama punktis 1 nimetatud vallavara müügitehinguga seonduvat.
3. Punktis 1 nimetatud objekti võõrandamisega seotud notaritasu ja riigilõivu tasub selle omandaja.
4. Otsus jõustub teatavakstegemisest.

Väino Haab

vallavolikogu esimees